ବଅଁରପାଳ,୧୦ା୬(ଡି.ଏନ.ଏ.)- ମୌସୁମୀ ଆସୁଥିବା ବେଳେ ରାଜ୍ୟରେ ପ୍ରାକ୍ ମୌସୁମୀ ବର୍ଷା ଆରମ୍ଭ ହୋଇଗଲାଣି। ଏହାକୁ ଲକ୍ଷ୍ୟ କରି ଖରିଫ ଚାଷ ପାଇଁ ଚାଷୀମାନେ ପ୍ରସ୍ତୁତ ହେଲେଣି। ଅନୁଗୋଳ ଜିଲା ବଅଁରପାଳ ବ୍ଲକ ଅଞ୍ଚଳର ଚାଷୀମାନେ ଅକ୍ଷୟ ତୃତୀୟା ଠାରୁ ଧାନ ବୁଣାବୁଣି କରିଥିଲେ ହେଁ ଅଣଧାନ ଚାଷ ଆରମ୍ଭ କରିପାରି ନାହାନ୍ତି। ବ୍ଲକ ଅଞ୍ଚଳର କୌଣସି କୃଷି ସମବାୟ ସମିତିକୁ ମଧ୍ୟ ଏଯାଏ ସରକାରଙ୍କ ପକ୍ଷରୁ ଅଣଧାନ ବିହନ ଯୋଗାଣ କରାଯାଇ ନାହିଁ। କେବେ ଏହି ବିହନ ଆସିବ ସେ ନେଇ ଚାଷୀମାନେ ଜାଣିପାରୁ ନ ଥିବା ପ୍ରକାଶ କରିଛନ୍ତି।
ବଅଁରପାଳ ବ୍ଲକ ଅଞ୍ଚଳରେ ଚଳିତ ଖରିଫ ଋତୁରେ ୨୪ ହଜାର ୮୧୧ ହେକ୍ଟର ଜମିରେ ଫସଲ କରାଯିବ। ସେଥିମଧ୍ୟରୁ ୧୦ ହଜାର ୮୨୫ ହେକ୍ଟରରେ ଧାନ ଓ ୧୩ ହଜାର ୯୮୬ ହେକ୍ଟରରେ ଅଣଧାନ ଚାଷ କରାଯିବାକୁ ସ୍ଥିର ହୋଇଛି। ତେବେ ଅଳ୍ପ କେତେକ ଜମିରେ ଧାନ ବୁଣାବୁଣି ଆରମ୍ଭ ହୋଇଥିବାବେଳେ ମାତ୍ରେ ଅଢେଇ ହେକ୍ଟର ଜମିରେ ବାଦାମ ଚାଷ ହୋଇଛି। କିନ୍ତୁ ଡାଲି ଜାତୀୟ କିମ୍ବା ତୈଳଜାତୀୟ ଚାଷ ଆରମ୍ଭ ହୋଇନାହିଁ। ସେହିପରି ବ୍ଲକ ଅଞ୍ଚଳର ୫୯୦ ହେକ୍ଟର ଜମିରେ ମକା, ୫୫୪୧ ହେକ୍ଟରରେ ଡାଲି ଜାତୀୟ, ୨୨୪୨ ହେକ୍ଟରରେ ତୈଳ ଜାତୀୟ, ୪୭୦୩ ହେକ୍ଟରରେ ପନିପରିବା ଓ ୯୧୦ ଜେକ୍ଟରରେ ମସଲା ଜାତୀୟ ଫସଲ କରାଯିବା ପାଇଁ ଲକ୍ଷ୍ୟ ରହିଛି। ମୋଟ୍ ୨୪ ହଜାର ୮୧୧ ହେକ୍ଟର ମଧ୍ୟରୁ କେବଳ ୮ ହଜାର ୨୮୯ ଜମିକୁ ଜଳସେଚନ ସୁବିଧା ରହିଛି। ବାକି ଜମି ବର୍ଷା ଜଳ ଉପରେ ନିର୍ଭରଶୀଳ। ସେହିପରି ବ୍ଲକ ଅଞ୍ଚଳରେ ୧୩ଟି କୃଷି ସମବାୟ ସମିତି ରହିଛି। ବର୍ତ୍ତମାନ ସୁଦ୍ଧା ଏହି ସମିତିଗୁଡ଼ିକୁ ମାତ୍ର ୧୩୬୪ କୁଇଣ୍ଟାଲ ଧାନ ବିହନ ଆସିଥିବା ବେଳେ ଏପର୍ଯ୍ୟନ୍ତ ଅଣଧାନ ବିହନ ଯୋଗାଣ ହୋଇପାରି ନାହିଁ। ଏ ସମ୍ପର୍କରେ ଗୋଷ୍ଠୀ କୃଷି ଅଧିକାରୀ ଜ୍ୟୋତିଦୀପ୍ତ ପଟ୍ଟନାୟକ କହିଛନ୍ତି, ଚଳିତବର୍ଷ ୨୪ ହଜାର ୮୧୧ ହେକ୍ଟର ଜମିରେ ଖରିଫ ଚାଷ କାର୍ଯ୍ୟ ହେବା ପାଇଁ ଲକ୍ଷ୍ୟ ରଖାଯାଇଛି। ତେବେ ଅଳ୍ପ କେଇ ହେକ୍ଟର ଜମିରେ କେବଳ ଧାନ ବୁଣାବୁଣି ହୋଇଥିବା ବେଳେ ଅଣଧାନ ଚାଷ ହୋଇପାରି ନାହିଁ। ମୌସୁମୀ ସକ୍ରିୟ ହେବା ପରେ ଚାଷ କାର୍ଯ୍ୟ ଜୋର ଧରିବ ବୋଲି ପଟ୍ଟନାୟକ ପ୍ରକାଶ କରିଛନ୍ତି।
